b"\n_START_ARTICLE_\nSamson in Dalila (opera)\n_START_PARAGRAPH_\nSamson in Dalila je velika opera v treh dejanjih (\xc5\xa1tirih slikah) Camillea Saint-Sa\xc3\xabnsa. Libreto je napisal Ferdinand Lemaire. Zgodba je vzeta iz Svetega pisma stare zaveze, in sicer iz 16. poglavja knjige sodnikov. Delo prvotno ni bilo namenjeno odru, ker je bilo koncipirano v obliki oratorija. Franz Liszt je dal idejo, da se ga uprizori kot opera. Tako je bila krstna predstava v Weimarju 2. decembra 1877 v nem\xc5\xa1kem prevodu. Najbolj znan odlomek iz opere je Dalilina arija Mon c\xc5\x93ur s'ouvre \xc3\xa0 ta voix iz drugega dejanja._NEWLINE_Opera je bila na odru ljubljanske Opere uprizorjena leta 1908 in spomladi 1933.\n_START_SECTION_\nVsebina\n_START_PARAGRAPH_\nGodi se v Gazi v Palestini, leta 1150 pred Kristusom.\n_START_SECTION_\nPrvo dejanje\n_START_PARAGRAPH_\nNa trgu pred bo\xc5\xbejim hramom filistejskega boga Dagona. No\xc4\x8d._NEWLINE_Hebrejsko ljudstvo je zbrano in prosi boga re\xc5\xa1itve izpod barbarskega jarma. Samson stopi iz mno\xc5\xbeice in razodene obljubo, da je re\xc5\xa1itelj blizu. S svojo zgovornostjo in prepri\xc4\x8devalnostjo spreobrne k veri tudi dvomljivce in vsi vidijo v njem re\xc5\xa1itelja iz su\xc5\xbeenjstva, zato se ga okle\xc2\xadnejo in zapojejo hvalo Jehovi. Satrap Abimeleh pride v spremstvu voj\xc5\xa1\xc4\x8dakov, zagrozi ljud\xc2\xadstvu s kaznimi, jih pri\xc4\x8dne sramotiti in zasmehovati njihovega boga Jehovo, ki je moral zbe\xc5\xbeati pred Dagonom. Samson se zoperstavi Abimelehu in pokli\xc4\x8de ljudstvo, da se upre. Abimeleh potegne me\xc4\x8d in napade Samsona; ta pa mu iztrga iz rok me\xc4\x8d in ga ubije. Voj\xc5\xa1\xc4\x8dake Filistejcev pa je Samson pregnal s Hebrejci, da so se razbe\xc5\xbeali na vse strani. Veliki duhoven Dagona pride v spremstvu drugih duhovnikov iz templja, ugleda mrtveca in o\xc4\x8dita Filistejcem, ker so pustili, da je zbe\xc5\xbeal morilec, medtem pa je \xc5\xbee pri\xc5\xa1el vojni sel in javil zmago Hebrejcev. Veliki du\xc2\xadhoven prekolne v besnem ogor\xc4\x8denju hebrejsko ljudstvo, hudodelca in njegovo mater; \xc4\x8de bi ga \xc5\xbeenska ljubila, naj izvr\xc5\xa1i izdajstvo nad njim. Filistejci so izgubili zaupanje v svojega boga, zbe\xc5\xbeijo v gore, s seboj pa vzamejo Abimelehovo truplo._NEWLINE_Hebrejske \xc5\xbeene, star\xc4\x8dki, Samson in njegovi vojaki pojejo hvalnico za re\xc5\xa1itev. Vrata templja se spet odprejo in Dalila se prika\xc5\xbee v spremstvu s cveticami okra\xc5\xa1enimi deklicami. Ona pozdravi odre\xc5\xa1itelja svojega ljudstva in ga povabi na slav\xc2\xadnostni obed v njen dom v Soreku, kjer ga bo pri\xc4\x8dakovala, da postane tudi zmagovalec ljubezni. Samsona svari stari Jud pred ka\xc4\x8djim strupom in tudi sam se bori proti njeni lepoti in za\xc2\xadpeljevanju. Dagonove sve\xc4\x8denice ho\xc4\x8dejo s plesom privabiti hebrejske vo\xc2\xadjake. Dalila ple\xc5\xa1e z njimi in poje zapeljivo pesem, nato pa se vrne v tempelj. Samson jo je ves \xc4\x8das po\xc5\xbeeljivo opazoval.\n_START_SECTION_\nDrugo dejanje\n_START_PARAGRAPH_\nPred Dalilino hi\xc5\xa1o v dolini Sorek._NEWLINE_Dalila sedi \xc5\xa1e lep\xc5\xa1e oble\xc4\x8dena kot prej in premi\xc5\xa1ljuje o svojem ma\xc5\xa1\xc4\x8devalnem na\xc4\x8drtu zoper Samsona. Ljubezen naj ji pomaga v sovra\xc5\xa1tvu. Veliki duhoven pride in ji ponuja veliko pla\xc4\x8dilo, \xc4\x8de razoro\xc5\xbei Samsona in ga oropa mo\xc4\x8di, da ga lahko spravijo v okove. Zvedeti mora za skrivnost njegove mo\xc4\x8di, ki ga \xc5\xa1\xc4\x8diti. Oba prise\xc5\xbeeta smrt najve\xc4\x8djemu sovra\xc5\xbe\xc2\xadniku njunega naroda. V temni no\xc4\x8di \xc4\x8daka Dalila sama in \xc5\xa1ele po dolgem \xc4\x8dasu pride Samson razburjen, zmeden in oklevajo\xc4\x8d. Dalila ga sprejme ljubeznivo, on pa ho\xc4\x8de oditi, da dokon\xc4\x8da svoje veliko poslanstvo. Posre\xc4\x8di se ji, da ga zadr\xc5\xbei in sku\xc5\xa1a zvedeti skrivnost njegove mo\xc4\x8di. Nastane silno neurje in Samsonova lju\xc2\xadbezenska strast vzkipi do vrhunca. Samson se Dalili zoper\xc2\xad stavlja, dokler ga ne ozmerja s strahopetcem in zbe\xc5\xbei v hi\xc5\xa1o, Samson pa za njo. Pred hi\xc5\xa1o so se zbrali voj\xc5\xa1\xc4\x8daki Filistejcev, Dalila jih je iz terase poklicala k sebi. Samson je spoznal, da je izdan. Vojaki planejo v hi\xc5\xa1o, ga zve\xc5\xbeejo in odvedejo v je\xc4\x8do.\n_START_SECTION_\nPrva slika\n_START_PARAGRAPH_\nJe\xc4\x8da v Gazi._NEWLINE_Samson z ostri\xc5\xbeenimi lasmi in oslepljen vrti v je\xc4\x8di te\xc5\xbeak brusni kamen. Boga prosi usmiljenja zase in za svoj narod. Vo\xc2\xadjaki razve\xc5\xbeejo Samsonu okove in ga peljejo k slavnosti zmage Filistejcev.\n_START_SECTION_\nDruga slika\n_START_PARAGRAPH_\nV Dagonovem templju._NEWLINE_Filistejci slavijo zmago nad Izraelci. De\xc4\x8dek pri\xc2\xadpelje poni\xc5\xbeanega Samsona. Veliki duhoven ga sprejme s posmehom, ravno tako Dalila, ki mu hlini ljubezen. Duhovnik uka\xc5\xbee Samsonu, naj pokli\xc4\x8de svojega boga, da mu vrne vid, nato bodo tudi Jehovi \xc5\xbertvovali daritev. Samson prosi boga Jehovo, naj mu \xc5\xa1e enkrat podari lu\xc4\x8d in mo\xc4\x8d, ker pa se \xc4\x8dude\xc5\xbe ne zgodi, ga pri\xc4\x8dnejo zasmehovati, svojemu bogu Dagonu pa \xc5\xbertvujejo daritev in ga slave. Tudi Samson naj bi pokleknil pred Dagonom in se mu \xc5\xbertvoval. De\xc4\x8dek ga zato pelje k stebrom, na katerih slonijo oboki. Medtem ko poje zbor Filistejcev, se z rokama upre ob stebre in jih sku\xc5\xa1a omajati. \xc5\xa0e enkrat prosi boga, naj mu vrne prej\xc5\xa1njo mo\xc4\x8d; stebri se zamajejo in tempelj se zru\xc5\xa1i in pokoplje njega in nje\xc2\xadgove sovra\xc5\xbenike."